Harley-Davidson มอเตอร์ไซค์แสนล้าน
ถ้าถามว่ามอเตอร์ไซค์แบรนด์ไหนขี่แล้วเท่ที่สุด คำตอบหนึ่งในนั้นก็คงจะหนีไม่พ้น Harley-Davidson แต่รู้หรือไม่ว่าผู้ผลิตมอเตอร์ไซค์รายใหญ่นี้ ก่อตั้งมานานถึง 115 ปีแล้ว  เรื่องนี้น่าสนใจอย่างไร ลงทุนแมนจะเล่าให้ฟัง
25 มิ.ย. 2561

Harley-Davidson มอเตอร์ไซค์แสนล้าน / โดย ลงทุนแมน
ถ้าถามว่ามอเตอร์ไซค์แบรนด์ไหนขี่แล้วเท่ที่สุด
คำตอบหนึ่งในนั้นก็คงจะหนีไม่พ้น Harley-Davidson
แต่รู้หรือไม่ว่าผู้ผลิตมอเตอร์ไซค์รายใหญ่นี้
ก่อตั้งมานานถึง 115 ปีแล้ว
เรื่องนี้น่าสนใจอย่างไร ลงทุนแมนจะเล่าให้ฟัง
เรื่องนี้เริ่มมาจากวิลเลียม ฮาร์เล่ย์ (William Harley) และสองพี่น้อง อาร์เธอร์ กับ วอลเตอร์ เดวิดสัน (Arthur Davidson และ Walter Davidson) ได้นำเครื่องยนต์ 116 ซีซี มาติดกับจักรยานเพื่อไว้ใช้งานกันเอง
แต่ผลปรากฏว่าจักรยานติดเครื่องยนต์คันนี้กลับเป็นที่สนใจของหลายๆ คนที่ได้พบเห็น
อีก 2 ปีถัดมา บริษัท Harley-Davidson จึงได้ถูกก่อตั้งขึ้นในปี 1903
แม้ว่ามอเตอร์ไซค์ของ Harley-Davidson จะได้รับความสนใจในสมัยนั้น
แต่เมื่อเทียบถึงประสิทธิภาพกับพาหนะอื่นๆ แล้วก็อาจจะยังไม่สามารถแข่งขันกันได้
จนกระทั่งจุดเปลี่ยนของเรื่องนี้ก็มาถึง
เมื่อ Harley-Davidson ได้ประดิษฐ์เครื่องยนต์ V-Twin โดยเครื่องยนต์ V-Twin รุ่นแรกมีขนาดกระบอกสูบ 880 ซีซี กำลัง 7 แรงม้า ทำความเร็วสูงสุด 100 กม.ต่อ ชม.
นอกจากเรื่องประสิทธิภาพแล้ว เครื่องยนต์ V-Twin ยังมีเสียงที่เป็นจุดเด่นไม่เหมือนใคร
เครื่องยนต์นี้ทำให้เกิดเสียง "pops" และ "Hummed" ไปตามท้องถนน ซึ่งกลายเป็นเอกลักษณ์ของ Harley-Davidson
หลังจากนั้นไม่นาน โชคดีของบริษัท Harley-Davidson ก็ได้มาถึง
เมื่อ Harley-Davidson ได้มีโอกาสผลิตมอเตอร์ไซค์ให้กองทัพสหรัฐอเมริกาใช้งานในช่วงสงครามโลกครั้งที่ 1
โดยถือเป็นมอเตอร์ไซค์รุ่นแรกที่ถูกใช้งานในสงครามซึ่งเป็นจำนวนมากถึง 20,000 คัน
จากการผลิตครั้งนี้ทำให้ชื่อเสียงของ Harley-Davidson แพร่หลายมากขึ้น
ในปี 1920 บริษัท Harley-Davidson ได้กลายเป็นบริษัทที่ผลิตมอเตอร์ไซค์รายใหญ่ที่สุดของโลก
แต่ช่วงเวลาที่ยิ่งใหญ่ของ Harley ก็อยู่ได้ไม่นาน..
10 ปีถัดมา เกิดสภาวะเศรษฐกิจตกต่ำ (The Great Depression) ทำให้ยอดขายของ Harley-Davidson หายไปถึงเกือบ 90%
Harley จึงพยายามแก้ไขสถานการณ์นี้ด้วยการออกแบบสัญลักษณ์นกเหยี่ยวมาใส่ในมอเตอร์ไซค์พร้อมการเปิดตัวเครื่องยนต์แบบ Knucklehead เป็นครั้งแรก
ซึ่งทั้งสองอย่างนี้ ภายหลังก็ได้กลายมาเป็นเอกลักษณ์ของ Harley จนถึงปัจจุบัน
หลังจากผ่านช่วงเศรษฐกิจตกต่ำมา ยอดขายของ Harley ก็ค่อยๆ ฟื้นกลับขึ้นมาอีกครั้ง
และในช่วงสงครามโลกครั้งที่ 2 Harley-Davidson ได้มีโอกาสกลับมาผลิตมอเตอร์ไซค์ให้กับกองทัพสหรัฐอเมริกาอีกครั้ง
หลังสงครามโลก ในปี 1969 บริษัท Harley-Davidson ถูกซื้อกิจการโดย AMF ซึ่งเป็นผู้ผลิตชิ้นส่วนรายใหญ่ของสหรัฐอเมริกา
แต่ด้วยการบริหารของ AMF ทำให้พนักงานไม่พอใจจนเกิดการประท้วง รวมถึงการที่มีมอเตอร์ไซค์ของญี่ปุ่นเข้ามาตีตลาดด้วยราคาที่ถูกกว่า จึงทำให้ Harley-Davidson เกือบจะต้องล้มละลาย
เมื่อผู้บริหารเก่าและทายาทของ Harley ได้เห็นบริษัทอยู่ในสภาวะย่ำแย่จึงทำการขอซื้อหุ้นคืนเพื่อกลับมาบริหารอีกครั้ง
และกิจการของ บริษัท Harley-Davidson ก็ค่อยๆ ฟื้นตัวขึ้นมาและอยู่ให้เราเห็นจนถึงทุกวันนี้
ปัจจุบันหุ้นของ Harley-Davidson (HOG) ได้จดทะเบียนอยู่ในตลาดหุ้นของสหรัฐอเมริกา (NYSE)
รายได้ของบริษัท Harley-Davidson
ปี 2015 รายได้ 196,135 ล้านบาท กำไร 24,617 ล้านบาท
ปี 2016 รายได้ 196,282 ล้านบาท กำไร 22,639 ล้านบาท
ปี 2017 รายได้ 184,857 ล้านบาท กำไร 17,087 ล้านบาท
มูลค่าบริษัทอยู่ที่ 249,770 ล้านบาท ซึ่งถ้าบริษัทนี้มาอยู่ในตลาดหลักทรัพย์แห่งประเทศไทย ก็จะเป็นบริษัทขนาดใหญ่ลำดับต้นๆ เลยทีเดียว
แล้วบริษัท Harley-Davidson ที่ผ่านมาเติบโตแค่ไหน?
ราคาหุ้น HOG เมื่อ 3 ปีก่อนอยู่ที่ 56.95 ดอลลาร์
ปัจจุบันราคาหุ้น HOG อยู่ที่ 45.94 ดอลลาร์
แปลว่าถ้าเราซื้อหุ้น HOG ด้วยเงิน 100,000 บาท ตอนนี้เราจะเหลือเงินประมาณ 81,000 บาท
เพราะอะไรราคาหุ้น HOG ถึงลดลง?
เรื่องนี้อาจจะมีหลายปัจจัย แต่ถ้าเราพิจารณาเฉพาะส่วนของรายได้ และกำไรสุทธิของบริษัทก็อาจจะพอบอกได้
จากรายได้ 3 ปีย้อนหลังเราจะพบว่ารายได้และกำไรของ HOG มีแนวโน้มลดลง
เมื่อเป็นแบบนี้แล้วจึงไม่น่าที่จะแปลกใจเท่าไหร่ว่าทำไมราคาหุ้น HOG ถึงอยู่ในแนวโน้มที่ลดลง
อย่างไรก็ตามเราก็คงปฏิเสธไม่ได้ว่า Harley-Davidson ยังมีกลุ่มลูกค้าที่รักและชื่นชอบแบรนด์นี้อย่างเหนียวแน่น และบริษัทนี้น่าจะอยู่ได้ต่อไปอีกนาน ถ้ารู้จักพัฒนาสินค้าให้ตอบโจทย์กลุ่มลูกค้าของบริษัทไปเรื่อยๆ
ใครจะไปคิดว่าจากจุดเริ่มต้นที่นำจักรยานมาติดเครื่องยนต์ จะกลายมาเป็นธุรกิจมูลค่าหลายแสนล้านบาทได้จนถึงทุกวันนี้
ถ้าเรามีไอเดียต่อยอดอะไรที่จะพัฒนาสินค้าเราให้เหมือน Harley-Davidson ในวันแรกได้ ก็อาจจะทำให้วันข้างหน้าเรามีกิจการที่ยิ่งใหญ่ก็เป็นได้..
----------------------
ติดตามบทความสร้างไอเดีย ต่อยอดอื่น ๆ ได้ที่
-แอปลงทุนแมน 
-อินสตาแกรม 
-ทวิตเตอร์ 
-ไลน์ 
-สติกเกอร์ไลน์ ลงทุนแมน 
-หนังสือลงทุนแมน เล่ม 1-4 ที่ร้านหนังสือชั้นนำทั่วประเทศ
----------------------
Reference
-
-
-
[7657].